ΚΕΦΑΛΑΙΟ Δ΄ ΑΡΧΑΪΚΗ ΕΠΟΧΗ ( 800 – 479 ) ΕΝΟΤΗΤΕΣ 5η – 10η

5 . ΑΘΗΝΑ: ΠΟΡΕΙΑ ΠΡΟΣ ΤΗ ΔΗΜΟΚΡΑΤΙΑ ( σελ.52 – 53 )

ΕΡΩΤΗΣΕΙΣ

**1 . Ποιος ήταν ο Σόλων και ποια ήταν τα μέτρα που πρότεινε στους Αθηναίους; (επιγραμματικά )**

**Το 594 π.Χ., οι Αθηναίοι επέλεξαν τον Σόλωνα, ποιητή και έναν από τους επτά σοφούς, να δώσει λύση στα δύσκολα προβλήματα της πόλης**.

Ένα από τα μέτρα που έλαβε ο Σόλωνας ήταν η **κατάργηση των χρεών**. Απελευθέρωσε αυτούς που είχαν γίνει δούλοι λόγω χρεών και απαγόρευσε στο εξής να δανείζεται κάποιος με εγγύηση την προσωπική του ελευθερία (**σεισάχθεια**).

Ένα **άλλο μέτρο**, με το οποίο ο Σόλωνας αποδυνάμωσε το αριστοκρατικό πολίτευμα, ήταν **η διαίρεση των πολιτών σε** **τέσσερις τάξεις με βάση το εισόδημα και όχι την καταγωγή.** Παράλληλα, **διεύρυνε τον πολιτικό ρόλο της** **Εκκλησίας του Δήμου,** στην οποία έπαιρναν μέρος **όσοι είχαν συμπληρώσει το εικοστό έτος της ηλικίας τους.** Τα θέματα που συζητούνταν στη συνέλευση του λαού, τα προετοίμαζε η **Βουλή των Τετρακοσίων.**

Η **δημιουργία** της **Ηλιαίας**, ενός δικαστηρίου στο οποίο **συμμετείχαν με κλήρωση άτομα από όλες τις τάξεις**, ήταν μέτρο που **στόχευε στην καλύτερη απονομή της δικαιοσύνης και την εξάλειψη των ανισοτήτων.**

Για να πετύχει, ο Σόλωνας **την ενεργό συμμετοχή** των πολιτών στα κοινά, **ψήφισε νόμο με τον οποίο στερούσε τα πολιτικά δικαιώματα από όσους δεν έπαιρναν σαφή θέση** πάνω στα **κοινωνικά και πολιτικά θέματα**.

**2. . Αναφερθείτε στον τρόπο που ο Πεισίστρατος κατέλαβε την εξουσία και κυβέρνησε την Αθήνα.**

Επειδή η γη **εξακολουθούσε να είναι στα χέρια λίγων**, το **αίτημα για ξαναμοίρασμα** της γης ήλθε πάλι στην επιφάνεια. Τις ταραχές εκμεταλλεύτηκε ο **Πεισίστρατος**, ένας **ευγενής, ο οποίος με τη συμπαράσταση του λαού κατέλαβε την εξουσία** και επέβαλε **τυραννικό πολίτευμα.** Ο Πεισίστρατος **στέρησε από τους Αθηναίους ελευθερίες που με αγώνες είχαν κατακτήσει.** Συνέδεσε, όμως, το όνομά του με **σημαντικά εξωραϊστικά έργα** (Εννεάκρουνος πηγή, νέα Αγορά, τελεστήριο της Ελευσίνας κ.ά.), καθώς και με την **προσπάθεια για δημιουργία βιβλιοθήκης.** Μετά τον θάνατό του, το 527 π.Χ., την εξουσία **ανέλαβε ο γιος του Ιππίας, τον οποίο οι Αθηναίοι ανέτρεψαν το 510 π.Χ.**

**6 . Ποιες καινοτομίες πρότεινε ο Κλεισθένης σχετικές με το πολίτευμα και θεωρήθηκε θεμελιωτής**

**της δημοκρατίας;**

Σημαντικό μέτρο του **Κλεισθένη** ήταν

η **δημιουργία δέκα φυλών**, των οποίων τα μέλη προέρχονταν **από διαφορετικές περιοχές της Αττικής**. Έτσι **έπαψαν η συγγένεια και η καταγωγή να παίζουν ρόλο στην πολιτική ζωή της Αθήνας.**

Ένα άλλο μέτρο ήταν η **αύξηση της βουλής κατά 100 μέλη (Βουλή των Πεντακοσίων).** Γ

ια να προστατεύσει τους πολίτες από τον κίνδυνο αύξησης της δύναμης του πολέμαρχου στρατηγού, **αύξησε τον αριθμό των στρατηγών σε δέκα.**

**Κυρίαρχο σώμα έγινε πλέον η Εκκλησία του Δήμου**, στην οποία λαμβάνονταν οι πιο σοβαρές αποφάσεις.

Ο Κλεισθένης έκανε **προσιτά στους πολίτες όλα τα αξιώματα και εξασφάλισε τη λαϊκή συνοχή.** Δίκαια θεωρείται ως ο **θεμελιωτής** **του δημοκρατικού πολιτεύματος.** Οι δημοκρατικοί θεσμοί **αφύπνισαν το ενδιαφέρον του πολίτη για τα κοινά** και επέφεραν σημαντική αλλαγή στον τρόπο ζωής της πόλης.

**7 . Να μελετήσετε το παράθεμα <<ΓΙΑΤΙ ΨΗΦΙΣΤΗΚΕ Ο ΝΟΜΟΣ ΤΟΥ ΟΣΤΡΑΚΙΣΜΟΥ >>και να**

**απαντήσετε στην ερώτηση. Τι ήταν ο νόμος του οστρακισμού, γιατί ψηφίστηκε και γιατί ήταν**

**σημαντικός;**

Ο **οστρακισμός** γινόταν ως εξής: **μία φορά κάθε χρόνο μαζεύονταν όλοι οι Αθηναίοι πολίτες στην**[**Εκκλησία του Δήμου**](https://el.wikipedia.org/wiki/%CE%95%CE%BA%CE%BA%CE%BB%CE%B7%CF%83%CE%AF%CE%B1_%CF%84%CE%BF%CF%85_%CE%94%CE%AE%CE%BC%CE%BF%CF%85)**και προσπαθούσαν να αποφασίσουν γιατί και αν θα έπρεπε να κάνουν οστρακισμό τη χρονιά εκείνη.** Εάν έκριναν πως έπρεπε να γίνει, τότε έφραζαν την [Αγορά](https://el.wikipedia.org/wiki/%CE%91%CF%81%CF%87%CE%B1%CE%AF%CE%B1_%CE%91%CE%B3%CE%BF%CF%81%CE%AC_%CF%84%CE%B7%CF%82_%CE%91%CE%B8%CE%AE%CE%BD%CE%B1%CF%82) και **πολίτης άφηνε ένα**[**Όστρακο**](https://el.wikipedia.org/wiki/%CE%8C%CF%83%CF%84%CF%81%CE%B1%CE%BA%CE%BF_(%CE%B1%CF%81%CF%87%CE%B1%CE%B9%CE%BF%CE%BB%CE%BF%CE%B3%CE%AF%CE%B1)) (θραύσμα πήλινου αγγείου), όπου πάνω του είχε γράψει **το όνομα του πολίτη του οποίου την**[**εξορία**](https://el.wikipedia.org/wiki/%CE%95%CE%BE%CE%BF%CF%81%CE%AF%CE%B1)**επιθυμούσε**. Ο Κλεισθένης, ψήφισε και τον νόμο του οστρακισμού **για να ενισχύσει τη δύναμη του λαού**. Ο νόμος αυτός τέθηκε σε ισχύ εξαιτίας της **καχυποψίας που προκαλούσαν όλοι όσοι κατείχαν ισχυρές θέσεις επειδή υπήρχε ο φόβος μήπως γίνουν τύραννοι**.

6 . ΟΙ ΠΑΝΕΛΛΗΝΙΟΙ ΔΕΣΜΟΙ ( σελ.54 – 56 )

ΕΡΩΤΗΣΕΙΣ

**1 . Ποιοι ήταν οι πανελλήνιοι δεσμοί που εξασφάλιζαν την ενότητα των Ελλήνων;**

Οι Έλληνες από παλιά έζησαν χωρισμένοι. Απλωμένοι σε έναν ευρύ γεωγραφικό χώρο δε συγκρότησαν ενιαίο κράτος με τη σημερινή έννοια του όρου. Η επαφή, όμως, με τους άλλους λαούς τούς βοήθησε να αποκτήσουν σαφή ιδέα για την ενότητά τους. Μιλούσαν όλοι, με κάποιες διαφορές φυσικά, **την ίδια γλώσσα** και λάτρευαν **τους ίδιους θεούς**. Ήδη την εποχή αυτή επικρατεί και η ονομασία **Έλληνες**.

**2 . Τι είναι γνωστό για τους αρχαίους Ολυμπιακούς αγώνες;**

Οι **Ολυμπιακοί αγώνες** ήταν **η πιο μεγάλη συνάντηση των Ελλήνων**. Στους αγώνες αυτούς, που γίνονταν **κάθε τέσσερα χρόνια**, έπαιρναν μέρος **μόνο Έλληνες**. Επίσημα άρχισαν να **τελούνται το 776 π.Χ., έτος** το οποίο αργότερα αποτέλεσε τη βάση για τη χρονολόγηση των γεγονότων. **Πριν από τους αγώνες, κήρυκες περιέτρεχαν την Ελλάδα και ανακοίνωναν** την επικείμενη έναρξή τους. Γινόταν **εκεχειρία**, σταματούσαν δηλαδή οι πόλεμοι και μπορούσαν έτσι οι αντιπροσωπείες από τις πόλεις να φθάσουν στην Ολυμπία χωρίς να **διατρέξουν κανέναν κίνδυνο**. Ο αθλητής που νικούσε **στεφανωνόταν με κλαδί αγριελιάς** και κέρδιζε την αγάπη όλων, ενώ **θριαμβευτική ήταν και η υποδοχή που του επιφύλασσε η πόλη του**. Η είσοδος γινόταν συνήθως **πάνω σε άρμα**, όχι από την πύλη, αλλά **από ένα άνοιγμα του τείχους που το γκρέμιζαν συμβολικά, με την πεποίθηση ότι το κενό στο εξής θα το κάλυπτε ο ίδιος με την ανδρεία του**. Στη **Σπάρτη** μάλιστα ο ολυμπιονίκης αποκτούσε το **προνόμιο να πολεμάει στη μάχη δίπλα στον βασιλιά.**

**3 . Τι ήταν τα μαντεία και πώς λειτουργούσαν;**

Τα **μαντεία** ήταν ο τόπος όπου οι αρχαίοι **αναζητούσαν** **απαντήσεις για το μέλλον.** Πιο ονομαστό μαντείο υπήρξε το **μαντείο των Δελφών**, το οποίο ήταν **αφιερωμένο στον Απόλλωνα.** Ο θεός αυτός της μαντικής **έδινε τους χρησμούς μέσω της ιέρειας Πυθίας**. Από τα λόγια της Πυθίας συντάσσονταν οι χρησμοί, οι οποίοι πολλές φορές **είχαν αμφίσημο νόημα**. Οι απαντήσεις συνάγονταν **με πλάγιο (μεταφορικό) τρόπο, γι’ αυτό και ο Απόλλωνας ονομαζόταν Λοξίας**. Το μαντείο απέκτησε μεγάλη φήμη. Βασιλείς από την Αίγυπτο και τη Λυδία, μάλιστα, είχαν ζητήσει τη βοήθειά του.

**4 . Τι ήταν οι αμφικτιονίες και ποιος ο σκοπός τους;**

**Αμφικτιονίες** ονομάζονταν **οι ενώσεις που συγκροτούσαν οι πόλεις που βρίσκονταν γύρω από ένα ιερό με σκοπό να ρυθμίζουν θέματα που σχετίζονταν με τη λειτουργία και την ασφάλειά του.** Η πιο γνωστή ήταν η αμφικτιονία **των Δελφών**. Κάθε πόλη συμμετείχε στην ένωση **με δύο αντιπροσώπους, οι οποίοι συνεδρίαζαν δύο φορές τον χρόνο**. Τα θέματα που συζητούσαν **αφορούσαν όχι μόνο το ιερό, αλλά και εκδηλώσεις της κοινωνικής ζωής**. Μια απόφαση μάλιστα, όπως αυτή που έλεγε ότι η στέρηση νερού για οποιονδήποτε λόγο από μια πόλη αποτελεί πράξη ιεροσυλίας, θεωρείται και σήμερα ως πολύ προοδευτική**. Γενικά, οι αποφάσεις των αμφικτιονιών ήταν σεβαστές από όλους.**

7 . ΠΕΡΣΕΣ ΚΑΙ ΕΛΛΗΝΕΣ: ΔΥΟ ΚΟΣΜΟΙ ΣΥΓΚΡΟΥΟΝΤΑΙ ( σελ. 57 – 59 )

ΕΡΩΤΗΣΕΙΣ

**1 . Τι είναι γνωστό για την ίδρυση και τη δομή του περσικού κράτους;**

**Ιδρυτής του περσικού κράτους θεωρείται ο Κύρος Α’** (645-602 π.Χ.). Το μεγάλο αυτό πολυεθνικό κράτος ήταν **διαιρεμένο σε σατραπείες**, τις οποίες διοικούσαν οι **σατράπες**, αρμόδιοι **για τη χρηστή διοίκηση και την είσπραξη των φόρων**. Από τη φορολογία **εξαιρούνταν οι Πέρσες και οι Μήδοι**. Με τις συνεχείς κατακτήσεις τους οι Πέρσες είχαν θέσει τις βάσεις για μια κοσμοκρατορία.

**2 . Ποια ήταν η θρησκεία των Περσών;**

Οι Πέρσες πίστευαν στον Αχουραμάσδα, θεό της σοφίας και της αλήθειας. Για την αλήθεια έδειχναν ιδιαίτερο ενδιαφέρον. Ο Ηρόδοτος, μάλιστα, αναφέρει ότι τα παιδιά των Περσών μάθαιναν από μικρά «να ιππεύουν, να τοξεύουν και να λένε την αλήθεια».

**3 . Ποια ήταν η γραφή των Περσών;**

Επηρεασμένοι από τους παλαιότερους λαούς της περιοχής, οι Πέρσες είχαν υιοθετήσει τη σφηνοειδή γραφή.

**4 . Ποια ήταν τα αίτια της Ιωνικής επανάστασης;**

**Η κατοχή των Στενών από τους Πέρσες** εμπόδισε τους Έλληνες της Μικράς Ασίας να συνεχίσουν το εμπόριο στον ευρύ χώρο του Εύξεινου πόντου, προκαλώντας οικονομικό μαρασμό. **Το γεγονός αυτό, σε συνδυασμό με τη βαριά φορολογία και τη στέρηση της ελευθερίας, οδήγησε τους Μικρασιάτες Έλληνες, το 499 π.Χ., σε επανάσταση.**

**5 . Ποιοι βοήθησαν τους Μικρασιάτες Έλληνες στην επανάσταση τους, ποιο ήταν το αποτέλεσμα**

**και ποιες οι συνέπειες; ( Ιωνική επανάσταση )**

Για να μπορέσουν όμως να αντιμετωπίσουν τις πολλαπλάσιες περσικές δυνάμεις, ζήτησαν βοήθεια από την Ελλάδα. Ανταποκρίθηκαν μόνο οι Αθηναίοι και οι Ερετριείς, στέλνοντας 25 πλοία. Οι επαναστάτες, παρά τις αρχικές επιτυχίες τους, δεν μπόρεσαν να κάμψουν την περσική αντίσταση. **Το 494 π.Χ., στη ναυμαχία της Λάδης, ηττήθηκε και ο στόλος τους**. Η **Μίλητος**, που πρωταγωνίστησε στην επανάσταση, **υπέστη ολοκληρωτική καταστροφή.**

**6 . Ποια ήταν η πρώτη εκστρατεία των Περσών κατά της Ελλάδας και ποιο ήταν το αποτέλεσμα;**

Ο **Μαρδόνιος,** γαμπρός του **βασιλιά Δαρείου**, τέθηκε επικεφαλής μίας μεγάλης εκστρατείας. **Το 492 π.Χ., ο στρατός του πέρασε τον Ελλήσποντο και κατευθύνθηκε προς τη Μακεδονία.** Παράλληλα κινήθηκε και **ο περσικός στόλος**. Στην επιστροφή, όμως, **μεγάλη θαλασσοταραχή προκάλεσε, κοντά στον Άθω, μεγάλη καταστροφή του στόλου.** Η εκστρατεία έληξε, αφού οι **Πέρσες πέτυχαν να επαναφέρουν τη Θράκη υπό τον έλεγχό τους,** ο οποίος είχε διασαλευθεί λόγω της Ιωνικής επανάστασης.

**7 . Η ΜΑΧΗ ΤΟΥ ΜΑΡΑΘΩΝΑ : Να αναφερθείτε στο περιστατικό με λεπτομέρειες. Ποια ήταν τα αίτια,**

**ποιοι οι αρχηγοί και ποιο το αποτέλεσμα;**

**Ο Δαρείος ήθελε να τιμωρήσει τους Αθηναίους και τους Ερετριείς** επειδή βοήθησαν τους Έλληνες της Μικράς Ασίας στην επανάσταση εναντίον του. Έτσι, **ξεκίνησε μία επιχείρηση** που ανέλαβαν οι στρατηγοί **Δάτης** και **Αρταφέρνης.** Το **490 π.Χ.** ισχυρές περσικές δυνάμεις, πλέοντας στο Αιγαίο, **αγκυροβόλησαν στην Ερέτρια, την οποία και κατέστρεψαν. Στη συνέχεια κατευθύνθηκαν στον Μαραθώνα, όπου και στρατοπέδευσαν.** Οι Αθηναίοι ζήτησαν βοήθεια από τους Σπαρτιάτες, οι οποίοι επικαλέστηκαν θρησκευτικούς λόγους, με αποτέλεσμα **η σπαρτιατική δύναμη να φθάσει μετά τη μάχη**. Οι Αθηναίοι αποφάσισαν να αντιμετωπίσουν τους Πέρσες στο σημείο όπου είχε γίνει η απόβαση. **Δέκα χιλιάδες Αθηναίοι και χίλιοι Πλαταιείς που έσπευσαν να τους βοηθήσουν έμελλε να αντικρίσουν πρώτοι τον κίνδυνο. Ο στρατηγός Μιλτιάδης παρέταξε το στράτευμά του, έχοντας ενισχύσει περισσότερο τα άκρα. Μόλις δόθηκε το σύνθημα, οι Αθηναίοι, για να αποφύγουν τα πυκνά βέλη του εχθρού, όρμησαν τρέχοντας. Το κατηφορικό έδαφος που είχαν διαλέξει τους βοήθησε να φθάσουν πιο γρήγορα στον σκοπό τους. Οι Πέρσες κυκλώθηκαν και πολλοί υποχώρησαν πανικόβλητοι προς τα καράβια. Η περιφανής ελληνική νίκη έδειξε ότι οι Πέρσες δεν ήταν ακατανίκητοι.**

**8 . Ποια ήταν τα αίτια και ποια η αφορμή των Περσικών πολέμων;**

**Αιτία των περσικών πολέμων ήταν η επιθυμία του περσικού κράτους να εξαπλωθεί εδαφικά και να επιβάλει την κυριαρχία του στην Ελλάδα**. **Αφορμή** για την έναρξη των συγκρούσεων στάθηκε **η ιωνική επανάσταση**.

8 . Η ΟΡΙΣΤΙΚΗ ΑΠΟΜΑΚΡΥΝΣΗ ΤΗΣ ΠΕΡΣΙΚΗΣ ΕΠΙΘΕΣΗΣ ( σελ. 60 – 62 )

ΕΡΩΤΗΣΕΙΣ

**1 . Ποια ήταν η αντίδραση των Περσών μετά την ήττα τους στο Μαραθώνα και ποια των Ελλήνων;**

Η ήττα των Περσών στον Μαραθώνα **προκάλεσε μεγάλη δυσαρέσκεια** στην Περσία. Ο **βασιλιάς Ξέρξης, γιος του Δαρείου, οργάνωσε μεγάλη εκστρατεία και ανέλαβε ο ίδιος την αρχηγία.** Στην Ελλάδα, όταν έγινε γνωστή η δύναμη της περσικής στρατιάς, προκλήθηκε πανικός. Ήδη, όμως, οι Έλληνες, επειδή υποψιάζονταν τις περσικές προθέσεις**, είχαν αποφασίσει από το προηγούμενο έτος (**συνέδριο Ισθμού, 481 π.Χ.) **να αμυνθούν ενωμένοι σε περίπτωση εισβολής.**

**2 . Πώς εξελίχθηκε η μάχη στις Θερμοπύλες και ποιο ήταν το αποτέλεσμα; Τελικά ποιοι πολέμησαν**

**και ποιοι ήταν οι αρχηγοί;**

**Στα στενά των Θερμοπυλών, το 480 π.Χ.,** επέλεξαν οι Έλληνες να αντιμετωπίσουν τους Πέρσες. Ο ελληνικός στόλος, για να εμποδίσει περσική απόβαση, **έπλευσε στο Αρτεμίσιο της Εύβοιας.** Ο Ξέρξης, φθάνοντας στις **Θερμοπύλες,** ζήτησε από τον αρχηγό των Ελλήνων **Λεωνίδα, βασιλιά της Σπάρτης, να παραδώσει τα όπλα. Η αυθόρμητη απάντησή του «μολών λαβέ»** (έλα να τα πάρεις) επρόκειτο να μείνει στην ιστορία ως διαχρονικό δείγμα απαράμιλλης γενναιότητας. Οι προσπάθειες των Περσών να καταβάλουν την αντίσταση των Ελλήνων απέτυχαν. **Από τη δύσκολη θέση έβγαλε τους Πέρσες ο Εφιάλτης**, κάτοικος της περιοχής, ο οποίος τους οδήγησε από ένα μονοπάτι στα νώτα των Ελλήνων**. Πριν** ολοκληρωθεί η κύκλωση, ο Λεωνίδας έδωσε εντολή στους συμπολεμιστές του να αποχωρήσουν. Έμειναν με τη θέλησή τους **700 Θεσπιείς που έπεσαν μαζί με τους 300 Σπαρτιάτες.**

**3 . Πώς αποφασίστηκε η ναυμαχία στη Σαλαμίνα; Ποιοι ήταν οι αρχηγοί και ποιο το αποτέλεσμα;**

Ο ελληνικός στόλος **στάθηκε στο στενό της Σαλαμίνας**. Εκεί, με πρόταση του μεγαλοφυούς **στρατηγού των Αθηναίων Θεμιστοκλή,** αποφασίστηκε να γίνει η σύγκρουση με τον περσικό στόλο. **Οι Πέρσες στον περιορισμένο χώρο δε θα μπορούσαν να παρατάξουν όλη τους τη δύναμη.** Όταν δόθηκε το σύνθημα της επίθεσης, **τα ελληνικά πλοία επιτέθηκαν με ορμή** και κατάφεραν να κυριαρχήσουν. Όταν τελείωσε η ναυμαχία, ο χώρος είχε καλυφθεί από τα συντρίμμια των περσικών πλοίων. **Ο Ξέρξης εγκατέλειψε την Ελλάδα. Άφησε, όμως, πίσω του τον στρατηγό Μαρδόνιο με αρκετές χιλιάδες στρατό να συνεχίσει την προσπάθεια.**

**4 . Ποιες ήταν οι κινήσεις του Μαρδόνιου μετά την ήττα των Περσών στη Σαλαμίνα;**

Ο **Μαρδόνιος** κατευθύνθηκε προς τη Θεσσαλία για να ξεχειμωνιάσει. **Από εκεί προσπάθησε με υποσχέσεις να πάρει με το μέρος του τους Αθηναίους. Οι Αθηναίοι αρνήθηκαν**. Στις αρχές του καλοκαιριού του **479 π.Χ. ο Μαρδόνιος εισέβαλε ξανά στην Αθήνα**. Βρήκε, όμως, την **πόλη έρημη. Βάδισε τότε προς τις Πλαταιές. Εκεί αποφάσισε να δώσει τη μάχη (479 π.Χ.). Οι Έλληνες υπό τον Σπαρτιάτη βασιλιά Παυσανία πέτυχαν ολοκληρωτική νίκη**. Την ίδια ημέρα που έγινε η μάχη των Πλαταιών, λέγεται ότι **ένας άλλος Σπαρτιάτης, ο Λεωτυχίδης, νίκησε τα υπολείμματα του περσικού στόλου στα ανοικτά της Μυκάλης. Η μεγάλη σύγκρουση Ελλήνων και Περσών είχε λάβει τέλος.**

**5 . Ποια ήταν τα αποτελέσματα της νίκης των Ελλήνων εναντίον των Περσών;**

Οι επικές αυτές συγκρούσεις ματαίωσαν την επεκτατική πολιτική των Περσών. Πολλές ελληνικές πόλεις της Μικράς Ασίας ανέκτησαν την ελευθερία τους. Οι νίκες τόνωσαν την αυτοπεποίθηση των Ελλήνων. Ένας άνεμος δημιουργίας έπνευσε και μια νέα περίοδος ανέτειλε. Οι Έλληνες επιδόθηκαν σε έργα ειρήνης και προόδου, που κινούν έως σήμερα τον θαυμασμό.

9 . ΤΑ ΓΡΑΜΜΑΤΑ ( σελ. 63 – 64 )

ΕΡΩΤΗΣΕΙΣ

**1 . Ποιος έγραψε τα έργα << ΘΕΟΓΟΝΙΑ >> και << ΕΡΓΑ ΚΑΙ ΗΜΕΡΑΙ >> και πού αναφέρονται;**

**Τα έργα αυτά έγραψε ο Ησίοδος.** Η ποίησή του είναι διδακτική. Με το έργο του **«Θεογονία»** εξιστορεί τη δημιουργία του κόσμου και την επικράτηση των θεών του Ολύμπου και **με το έργο «Έργα και Ημέραι»**δίνεισυμβουλές και οδηγίες για τη ζωή και την ηθική των ανθρώπων.

**2 . Τι ήταν οι λυρική ποίηση και τι είναι γνωστό για τους λυρικούς ποιητές;**

Τα ποιήματα αυτά άδονταν από τους δημιουργούς τους ή από ομάδες τραγουδιστών **(χορική ποίηση)** **με τη συνοδεία μουσικής, λύρας ή φλογέρας (αυλού).** Οι λυρικοί ποιητές ενδιαφέρονται περισσότερο για τον **εσωτερικό ψυχικό κόσμο και τα συναισθήματα των ανθρώπων**. Έτσι, άλλοτε υμνούν τους θεούς, τους αθλητές και τις νίκες τους στους πανελλήνιους αγώνες, καθώς και τα στρατιωτικά κατορθώματα και τις περιπέτειες, και άλλοτε περιγράφουν τις χαρές και τις λύπες του έρωτα και τη χαρά της ζωής˙ άλλοτε πάλι επαινούν τις πολιτικές αρετές ή σατιρίζουν τα ελαττώματα και τις αδυναμίες των ανθρώπων.

**3 . Ποιοι ήταν οι σπουδαιότεροι ποιητές της αρχαϊκής εποχής και από πού προέρχονταν;**

Πολλά μεγάλα ονόματα ποιητών έχουν ξεχωρίσει την εποχή αυτή και η μεγάλη φήμη τους διατηρείται ζωντανή μέχρι σήμερα. Ο **Αρχίλοχος** από την Πάρο, ο **Σιμωνίδης** από την Κέα, ο **Μίμνερμος** από την Κολοφώνα, ο **Αλκαίος** και η **Σαπφώ** από τη Λέσβο, ο **Αλκμάν** στη Σπάρτη και ο **Πίνδαρος** από τη Βοιωτία είναι οι πιο γνωστοί ποιητές αυτής της περιόδου που ακούστηκαν και διαβάστηκαν με συγκίνηση και θαυμασμό από τους αρχαίους χρόνους μέχρι τη σημερινή εποχή.

**4 . Ποιοι πνευματικοί άνθρωποι διακρίθηκαν την περίοδο αυτή και με τι ασχολήθηκαν; Ποιες**

**επιστήμες αναπτύχθηκαν;**

Ξεχωριστοί πνευματικοί άνθρωποι, όπως ο **Θαλής,** o **Αναξίμανδρος** και ο **Αναξιμένης** από τη Μίλητο, ο **Ηράκλειτος** από την Έφεσο, ο **Πυθαγόρας** από τη Σάμο και πολλοί άλλοι ακόμη, προσπαθούν να κατανοήσουν με λογικό και όχι με μυθικό τρόπο τη δημιουργία του κόσμου και το νόημα της ζωής και να εξηγήσουν τα φυσικά φαινόμενα. Αναπτύσσονται λοιπόν η **φιλοσοφία, η αστρονομία, η γεωγραφία, η μετεωρολογία και τα μαθηματικά.** Ο **Θαλής** κατόρθωσε, μάλιστα, να προβλέψει την έκλειψη του ήλιου που έγινε στις ημέρες του και ο μαθητής του Αναξίμανδρος να σχεδιάσει τον πρώτο χάρτη του ουρανού και της γης.

10 . Η ΤΕΧΝΗ ( σελ. 65 – 67 )

ΕΡΩΤΗΣΕΙΣ

**1 . Ποιες ήταν οι δύο κορυφαίες δημιουργίες της αρχαϊκής περιόδου;**

Η αρχαϊκή περίοδος σφραγίζεται από δύο κορυφαίες δημιουργίες: α) την **ανέγερση λίθινων ναών** και β) τη **δημιουργία λίθινων αγαλμάτων σε φυσικό και υπερφυσικό μέγεθος.**

**2 . Από ποια υλικά χτίζονται οι ναοί αυτή την εποχή; Ποια ήταν τα βασικά μέρη ενός αρχαίου ναού;**

Ο ελληνικός ναός χτίζεται τώρα **από πέτρα και συχνά από μάρμαρο**. Στο βασικό σχήμα του θυμίζει **το μυκηναϊκό μέγαρο**, αφού αποτελείται συνήθως από έναν ανοικτό προθάλαμο **–πρόναο–** με δύο κίονες, και ένα κυρίως δωμάτιο, τον **σηκό.** Όταν μάλιστα προστεθεί ένα παρόμοιο ανοικτό δωμάτιο πίσω **–ο οπισθόδομος–** και ακόμη περισσότερο, μία κιονοστοιχία γύρω από το κτίριο **–το πτερό–,** οι ναοί **γίνονται μεγαλοπρεπέστεροι** **και εντυπωσιακότεροι.**

**3 . Σε ποιους αρχιτεκτονικούς ρυθμούς χτίζονται αυτή την εποχή οι ναοί και ποια είναι τα**

**χαρακτηριστικά τους;**

Οι ναοί της αρχαϊκής περιόδου χτίζονται **σε δύο ρυθμούς**, τον **δωρικό** που διαμορφώθηκε στα δωρικά κέντρα της Πελοποννήσου και τον **ιωνικό** που αποκρυσταλλώθηκε στα ιωνικά κέντρα του Αιγαίου και της Μικράς Ασίας. Οι **ρυθμοί ξεχωρίζουν προπάντων από τους κίονες**. Ο δωρικός είναι **πιο κοντός, βαρύς και αυστηρός**, ενώ ο ιωνικός είναι **ψηλότερος, κομψότερος με πλούσια διακόσμηση στην επάνω απόληξή του** **–στο κιονόκρανο–,** που αναγνωρίζεται εύκολα **από τις έλικες στις οποίες καταλήγει.**

**4 . Ποιες ήταν οι προϋποθέσεις για την ανάπτυξη της γλυπτικής αυτή την εποχή;**

Τα **εμπορικά ταξίδια στην Αίγυπτο** και η **αφθονία μαρμάρου στη Νάξο** έπαιξαν αποφασιστικό ρόλο στη γέννηση της μεγάλης γλυπτικής στα κέντρα αυτά. Οπωσδήποτε όμως και η **συγκέντρωση πλούτου από τους αριστοκράτες και τις πόλεις ήταν βασική προΰπόθεση** για τη γέννηση της μεγάλης γλυπτικής, αφού το κόστος ενός μαρμάρινου αγάλματος ήταν υπέρογκο. Για ένα άγαλμα φυσικού μεγέθους έπρεπε να εργαστεί ένας γλύπτης με τους βοηθούς του για έναν τουλάχιστον χρόνο.

**5 . Τι είναι γνωστό για τους κούρους και τις κόρες και ποιους παρίσταναν;**

Οι ανθρώπινες μορφές παριστάνονται από την αρχή τυποποιημένες και ακίνητες. Οι νεαροί άνδρες – **κούροι–** παριστάνονται ορθοί, γυμνοί, με καλογυμνασμένα σώματα και πλούσια κόμη˙ οι νεαρές κοπέλες – **κόρες** – ορθές, κομψά ντυμένες, καλοχτενισμένες, στολισμένες με πλήθος κοσμημάτων˙ οι άρχοντες και οι αξιοσέβαστες γυναίκες (οικοδέσποινες και ιέρειες) καθιστοί σε θρόνους και σκαμνιά˙ οι συμποσιαστές μισοξαπλωμένοι σε ανάκλιντρα. Yπάρχουν επίσης αγάλματα ντυμένων κούρων, κούρων με προσφορές στους θεούς ιππέων, πολεμιστών, μυθικών τεράτων, όπως οι σφίγγες και οι σειρήνες, προσωποποιήσεων της ιδέας της νίκης (Νίκες), διαφόρων ζώων κ.α. Βέβαια, υπήρχαν και αγάλματα Θεών. Οι νεότεροι παριστάνονται όπως οι κούροι (Απόλλωνας) και οι κόρες (Αθηνά, Άρτεμη, Ήρα), ενώ οι θεοί που βρίσκονταν σε ώριμη ηλικία (Δίας, Διόνυσος), όπως οι ντυμένοι κούροι. Ωστόσο, οι θεοί διακρίνονται εύκολα από τα χαρακτηριστικά σύμβολα της θεϊκής δύναμής τους: τόξο, βέλος ή μουσικό όργανο για τον Απόλλωνα, κεραυνός για τον Δία κ.ά. Όλες οι μορφές στέκουν ακίνητες απέναντι στον θεατή, με μόνο σημάδι κίνησης την προβολή του αριστερού ποδιού, και δράσης, ανάλογα με το θέμα, το λύγισμα των χεριών.

**6 . Ποιες νέες τεχνικές εφευρέθηκαν για τη διακόσμηση των αγγείων στην Κόρινθο τον 7ο και και στην Αθήνα τον 6ο αιώνα π.χ.; Να τις περιγράψετε.**

Μία σπουδαία τεχνική, επηρεασμένη από τη διακόσμηση των χάλκινων αγγείων, **είναι η μελανόμορφη, στην οποία οι μορφές και τα κοσμήματα βάφονται ολόμαυρα πάνω στην κοκκινωπή επιφάνεια των αγγείων,** ενώ οι λεπτομέρειες δηλώνονται με χάραξη. Τα τελευταία χρόνια της αρχαϊκής περιόδου εμφανίζεται και **η ερυθρόμορφη τεχνική που είναι η αντίστροφη της μελανόμορφης.** Τώρα οι μορφές είναι κόκκινες πάνω στη μαύρη γυαλιστερή επιφάνεια των αγγείων. Πλήθος νέων διακοσμητικών θεμάτων, σκηνές από την καθημερινή και τη θρησκευτική ζωή, αλλά κυρίως από τη μυθολογία, διακοσμούν τις επιφάνειες των ποικιλόμορφων μικρών και μεγάλων αγγείων και στις δύο τεχνικές.